Hajrudin Varešanović

Hajrudin Varešanović, poznatiji kao Hari Varešanović (rođen 16. januara 1961 u Sarajevu), jedan je od najznačajnijih bosanskohercegovačkih kantautora i pjevač sarajevske pop grupe Hari Mata Hari. Jedan je od najpopularnijih pjevača na sarajevskoj pop rok sceni počevši od druge polovine 1980-ih pa do danas.

 Biografija i karijera 
 Počeci 
Hajrudin Varešanović rođen je 1961. godine u Sarajevu kao drugo dijete Reufika, mehaničara, i Zlate, blagajnice. Odrastao je na Vratniku, sarajevskom starogradskom  naselju. Njegov djed, Mehaga Varešanović, bio je jedan od poznatijih pjevača tradicionalne bosanske sevdalinke. 
Sa šest godina, Hajrudin je počeo pjevati i naučio je svirati gitaru. Prvi put je javno pjevao u lokalnom kulturnom centru, a sa deset godina pjevao je sa grupom "Omi", i kasnije za grupu "Sedam šuma". Na Vratniku, Hari je snimio svoju prvu pjesmu "Zašto da ne uzmem nju". Nakon završetka srednje elektrotehničke škole u Sarajevu, Varešanović je počeo studirati filozofiju i pohađao je časove prirodne politike, ali nije završio kurseve. Muzika je uzela njegov veći dio vremena, kao i njegova ljubav za fotografiju. Profesionalnu estradnu karijeru započeo je krajem 1970-ih u sarajevskoj grupi "Zov". Kao frontmen grupe postiže veliki uspjeh pjesmom "Golubica", u kojoj objedinjuje elemente pop i rok muzike sa elementima tradicionalnog bosanskog folklora. Na poziv Slobodana Vujovića prelazi u Ambasadore sa kojima je snimio četiri singl ploče i album "Dao sam ti sve što se moglo dati". S ovim sastavom okušao se kao tekstopisac i kompozitor stasavši u profesionalnog umjetnika. Nakon služenja obaveznog vojnog roka u JNA u srbijanskom gradu Nišu 
, pojavio se na muzičkoj sceni kao solist objavljujući 1982. album "Zadnja rupa na svirali", kojeg je objavio beogradski Jugodisk.
U septembru 1985. Hajrudin Varešanović je zajedno sa članovima grupe Baobab - Izudinom Kolečićem, Edom Mulahalilovićem, Pjerom Žalicom i Zoranom Kesićem - pobijedio na festivalu "Nove nade, nove snage".
Godine 1997. četiri pjesme s njegovog debitantskog studijskog albuma uvrštene su na kompilaciji "Nisu svi budale kao mi", zajedno s pjesmama Mladena Vojičića Tife, Zerine Cokoje i Seida Memića Vajte.

 Hari Mata Hari 
Sredinom 1980-ih njegova nova grupa Hari Mata Hari počinje pohod na jugoslavenske top ljestvice. Međutim, njihov debitantski album 
nije izazvao veću pažnju publike. Pravi uspjeh dolazi nakon objavljivanja albuma "Ja te volim najviše na svijetu", nakon kojeg slijedi niz veoma uspješnih albuma. Uspjeh kod publike ostvaren je zahvaljujući njihovoj profesionalnosti i veoma uspješnoj kombinaciji plesnih pjesama, a posebno romantičnih ljubavnih balada. Veliki doprinos kvalitetu njihovih pjesama dali su kompozitorski dvojac braće Ede i Adija Mulahalilovića kao i mnogobrojni gostujući pjevači i muzičari s područja bivše Jugoslavije. U dijelu svojih hitova uz savremenu pop muziku koristili su i lokalni melodijski kolorit uz upotrebu sevdalinke, a u tekstovima, koje je uglavnom pisao njihov dugogodišnji saradnik Fahrudin Pecikoza koristili su elemente sredine iz koje potječu ("Prsten i zlatni lanac", "Sedam rana od sedam jarana"). Sve ovo rezultiralo je milionskim tiražima prodatih ploča i CD-a, svejugoslavenskoj popularnosti i nadasve kvalitetnim muzičkim proizvodom obilježivši vrijeme kasnih 1980-ih i ranih 1990-ih, kad je grupa "Hari Mata Hari" slovila za apsolutni vrh domaće zabavne i pop muzike. Istovremeno, bili su jedan od muzičkih sastava, koji je zajedno sa Crvenom jabukom, Valentinom, Merlinom i drugima, uspješno predstavljao sarajevsku školu pop roka.

 Eurosong 
Hajrudin Hari Varešanović je zajedno sa grupom "Hari Mata Hari" četiri puta nastupao na nacionalnim izborima za Pjesmu Eurovizije. Prvi put se pojavio na jugoslavenskom izboru 1986. godine u Prištini sa pjesmom "U tvojoj kosi", s kojom zauzima peto mjesto, a godinu dana kasnije, 1987. na izboru u Beogradu njegova "Nebeska kraljica" zauzima 14. mjesto. Historija nastupa na bosanskim natjecanjima započinje 1999. godine na prvom svebosanskom izboru u Sarajevu, koji je održan u sklopu festivala Vaš šlager sezone, gdje i pobjeđuje u jakoj konkurenciji između Dine Merlina, Vajte, grupa "Plavi orkestar" i "7Up". No kako je njegova pjesma "Starac i more" već bila objavljena u Finskoj ne odlazi na Euroviziju u Jerusalem. Godine 2006, Hajrudin Hari Varešanović, izravni kandidat i predstavnik Bosne i Hercegovine na Eurosongu u Atini, sa pjesmom "Lejla" izborio je treće mjesto. "Lejla" je ljubavna balada sa karakterističnim elementima bosanske sevdalinke, u kojoj u potpunosti do izražaja dolaze Harijeve glasovne sposobnosti. Autor pjesme je Željko Joksimović.
Hajrudin Hari Varešanović živi i radi u Sarajevu.

 Diskografija 
 S grupom Zov 
 "Golubica" / "Život" - singl ploča
 "18 godina" / "Bosna" - singl ploča

 Solo 
 "Zadnja rupa na svirali" - studijski album

 S grupom Hari Mata Hari 
 Studijski albumi 
 1985 – U tvojoj kosi
 1986 – Ne bi te odbranila ni cijela Jugoslavija
 1988 – Ja te volim najviše na svijetu
 1989 – Volio bi' da te ne volim
 1990 – Strah me da te volim
 1992 – Rođena si samo za mene
 1994 – Ostaj mi zbogom, ljubavi
 1998 – Ja nemam snage da te ne volim
 2001 – Baš ti lijepo stoje suze
 2004 – Zakon jačega
 2009 – Sreća
 2016 – Ćilim

 Singlovi 
 "Kad dođe oktobar / Posljednji valcer s Dunava" (Jugoton, 1988)
 "Javi se / Sedamnaest ti je godina" (Jugoton, 1988)
 "Ruža bez trna / Ja te volim najviše na svijetu" (Jugoton, 1989)
 "Šta je bilo, bilo je / Godina za godinom" (Jugoton, 1989)
 "Na more dođite / Ti znaš sve" (Jugoton, 1989)
 "Spavaj mi, spavaj / Pazi šta radiš" (Jugoton, 1989)
 "Strah me da te volim / Nek' nebo nam sudi" (Jugoton, 1990)
 "Sjeti se ljeta / Daj još jednom da čujem ti glas" (Jugoton, 1990)
 "Lejla (radijska verzija) / Lejla (instrumental)" (Muzička produkcija Javnog servisa Bosne i Hercegovine, 2006)
 "Da ti k'o čovjek oprostim" (City Records, 2014)
 "Stara ljubavi" (HI-FI, 2015)
 "Ja sam sâm što nemam tebe" (2020)

 Kompilacije 
 1997 – Balade
 1997 - Nisu svi budale kao mi (Tifa & Band, Vajta, Zerina, Mata Hari)
 1998 – Hitovi 1
 1999 – Hitovi 2
 2001 – Sve najljepše od Hari Mata Hari
 2002 – Ružmarin i najljepše neobjavljene pjesme
 2002 – Balade 1992–2002
 2006 – Najljepše od Hari Mata Hari
 2006 – Zlatna kolekcija
 2006 – Dueti 1988–2005

 Uživo 
 1999 – Live 1 i 2
 2002 – Live
 Također pogledajte 
Hari Mata Hari

 Reference 

 Vanjski linkovi 

Kategorija:Bosanskohercegovački kantautori
Kategorija:Bosanskohercegovački pjevači
Kategorija:Biografije, Sarajevo
Kategorija:Rođeni 1961.
Kategorija:Živi ljudi